William Gallas

William Gallas (født 17. august 1977 i Asnières-sur-Seine, Frankrig) er en fransk tidligere fodboldspiller. Gennem sin karriere spillede han blandt andet for de tre store London-klubber Chelsea, Arsenal og Tottenham.Han repræsenterede også SM Caen og Olympique Marseille i sit hjemland.

Gallas var i en årrække fast del af Frankrigs landshold.

Klubkarriere

Frankrig 
Gallas' seniorkarriere startede i 1995 i den franske klub SM Caen, som han spillede for i to sæsoner, inden han skiftede til storklubben Olympique Marseille. I Marseille slog Gallas igennem som en af landets mest stabile forsvarsspillere, og under hans tid i klubben nåede han blandt andet at spille Champions League-kampe, inden han blev solgt til udlandet.

Chelsea F.C. 
Chelsea-manageren Claudio Ranieri købte i maj 2001 Gallas fri af sin kontrakt i Marseille, hvorefter han kunne blive makker med sin landsmand Marcel Desailly i London-klubbens forsvar. Gallas' spillede fem år i Chelsea, og netop denne periode var den hidtig mest succesfulde i klubbens historie. Holdet vandt Premier League i både 2005 og 2006, samt Carling Cuppen i 2005.

Gallas blev dog utilfreds med sin status i klubben, da han i løbet af sæsonen 2005-06 blev tvunget til at spille en lang række kampe som venstre back, en position han ikke følte sig hjemme på. I sommeren 2006 eskalerede det dårlige forhold mellem Gallas og manageren José Mourinho, da franskmanden nægtede at deltage i en træningsturnering i USA op til den nye sæsonstart.

Som følge af det anspændte forhold til sin arbejdsgiver blev Gallas den 1. september 2006 solgt til lokalrivalerne Arsenal i en handel der involverede flere spillere, og blandt andet sendte Arsenals engelske landsholdspiller Ashley Cole den anden vej.

Arsenal F.C. 
Gallas blev tildelt rygnummer 10 i Arsenal, et nummer der hidtil var blevet båret af den hollandske klublegende Dennis Bergkamp, der netop havde stoppet karrieren. Gallas debuterede for "The Gunners" i en Premier League-kamp mod Middlesbrough den 9. september 2006, og scorede sit første mål den 23. september samme år mod Sheffield United.

Efter Thierry Henry forlod Arsenal i sommeren 2007 blev Gallas udpeget til klubbens nye anfører, en rolle han besad i næsten halvandet år. I november 2008 ragede Gallas dog uklar med manager Arsène Wenger, og måtte overdrage anførerbindet til spanieren Cesc Fàbregas. Problemerne var dog ikke større end at Gallas kunne fortsætte sin karriere i klubben som almindelig spiller. Hans kontrakt udløb den 30. juni 2010 og blev ikke forlænget.

Tottenham 
Efter at være blevet løst fra sin kontrakt med Arsenal, skrev den kontroversielle franskmand under med ærkerivalerne fra Tottenham.

Perth Glory FC 
Den 23. oktober 2013 skiftede den kontraktløse Gallas til australske Perth Glory FC.

Landshold 
Gallas var i mange år en fast bestanddel af Frankrigs landshold, som han debuterede for den 12. oktober 2002 i en kamp mod Slovenien. Han var herefter med til at vinde Confederations Cup 2003 på hjemmebane i Frankrig, samt at nå finalen ved VM i 2006 i Tyskland. Ved EM i 2004, EM i 2008 samt VM i 2010 var han ligeledes med i truppen.

Titler 
Premier League
 2005 og 2006 med Chelsea

Carling Cup
 2005 med Chelsea

Confederations Cup
 2003 med Frankrig

Referencer

Eksterne henvisninger 
 William Gallas' egen hjemmeside

Fodboldspillere fra Frankrig
Fodboldspillere fra Arsenal F.C.
Fodboldspillere fra Chelsea F.C.
Fodboldspillere fra Olympique Marseille
Fodboldspillere fra SM Caen
Fodboldspillere fra Tottenham Hotspur F.C.
Deltagere ved det europæiske mesterskab i fodbold 2004
Deltagere ved verdensmesterskabet i fodbold 2006
Deltagere ved det europæiske mesterskab i fodbold 2008
Deltagere ved verdensmesterskabet i fodbold 2010